
«Det er fantasiene om meg

som beskytter ham mot avgrunnen»

Det dampet av motorpanseret mens fuktigheten forsvant fra den varme overflaten. Hun kunne ikke engang se blikket hans gjennom den duggete sideruta, bare omrisset av den taggete frisyren over pannen. Det korte håret strittet bakover, oppover, som pelsen på et dyr. Hun tenkte at han var et dyr, et langt, kraftig vesen som satt stille med de digre labbene hvilende på rattet. Et rovdyr som ventet tålmodig på sitt bytte. Hun kunne høre hvordan han pustet der inne. Eller var det bare tomgangens lave brumming?

Det var i skumringen. Det ble fort mørkt, slik det gjorde på landet, langt fra nærmeste gatelys. Bilen var stor som en liten lastebil og hadde en ubestemmelig farge. Blågråmørk. De våte dekkene rakk henne nesten til hoften. Hun hadde ventet på det avtalte stedet. Hun hadde kommet først; han kom etter hvert, langsomt kjørende over grus og kvister som knitret under hjulene.

Han åpnet sideruta og kikket ut på henne. Huden var blek og tynn under øynene, blikket lyseblått. Hun åpnet døra, men nølte. Kjente lukten av død innefra bilen. Den var sterk, ikke til å ta feil av. Litt ekkel og kvalmende. Den var ikke den typen død som handlet om blod og forråtnelse, men den var mørk og farlig og antydet bedøvelse.

– Skal vi kjøre? spurte han.

Hun visste det alt før hun satte seg i bilen. Hun visste det, men tenkte at det var like bra. Hva hadde hun egentlig å leve for? Hun hadde forsøkt, lovet seg selv og andre så mange ganger, men det endte alltid på samme måten. De sa at de fremdeles trodde på henne, men ordene ble stadig mer kunstige, sure og tomme.

Hvis de virkelig hadde visst hvordan det så ut inne i henne, ville de nok ikke ha sagt noe i det hele tatt. De hadde holdt kjeft og vendt seg bort fra henne. Kanskje ikke mamma, men hun var ikke helt sikker. Kanskje hun også.

Hun ville ikke slutte. Hun ville fortsette. Alltid. Og det gikk ikke an å forklare for noen som aldri hadde vært der. Hun tenkte ikke å prøve engang. Alle som hadde vært der hun hadde vært, ville bare én ting: tilbake dit igjen. Det fantes selvfølgelig de som faktisk sluttet. Men de måtte på en måte være annerledes. Annerledes enn henne i alle fall. Hun visste at de egentlig også bare ønsket å fortsette, men på en eller annen måte fant de styrken til å stå imot. De hadde evnen til å leve et helt alminnelig hverdagsliv, et liv som ikke så ut som det livet de helst ville leve. De valgte bort, bet tennene sammen, kjempet seg gjennom de grå, glansløse dagene som liksom knitret tørt i kantene.

Hun var ikke skapt på den måten. Ni måneder var det lengste hun hadde holdt ut, men to uker etter fødselen hadde hun omfavnet det ordentlige livet igjen. Det hadde vært bedre enn noe annet, bedre enn det varme, våte spedbarnet mot det nakne brystet. I alle fall idet hun på ny åpnet den døra som var så lett å åpne. Den som gled på mer velsmurte hengsler enn noen annen dør. Barnet, som fikk navnet Torun … og Karin etter mormor, fikk hun ikke beholde. Klarte ikke å beholde.

Hun var en evig skuffelse. For mamma. For vennene sine. For slektningene. Og hun forsto det. Ville hun selv ha holdt ut med noen som henne? Ikke hvis hun var en av dem. Levde i deres verden. Da ville hun ha gitt opp lenge før dem Men nå levde hun i en annen verden, en verden full av halvløgner, brutte eller bare glemte løfter, en total troløshet mot alt annet enn det som trakk og lokket som gullskatten ved foten av regnbuen. I den verdenen kunne man ikke ha noen faste prinsipper, da ble man fort veldig ensom. Man måtte tåle alt. Hun kunne tillate seg å reagere, bli sint eller lei seg, til og med si fra iblant. Men i lengden visste hun at hun måtte godta alt, hva de enn gjorde med henne.

– Skal vi kjøre?

Han var ikke mye eldre enn henne, to–tre år kanskje, høyst fem. Hun gled inn i den varme bilen og lukket døra, stengte ute den våte høstdagen. Hun holdt pusten mens han satte girspaken i drive og slo av blinklyset. Men så ga hun etter, trakk pusten forsiktig. Hun tok et dypt åndedrag. Lukten av død var sterkere nå, tung og farlig, men samtidig forrædersk myk som tykk oljerøyk. Det var noe kjent ved å sitte her. Hun visste jo at man til slutt måtte gå med på alt, hva det enn innebar. Til og med mannen bak rattet virket kjent. Det var som om hun alltid hadde ventet på dette øyeblikket og han hadde ventet på henne. Han kikket fort på henne med et innadvendt smil.

– Hva heter du?

– Maria.

Hun pleide ikke å oppgi sitt riktige navn, men nå gjorde hun det. Nå spilte det ingen rolle lenger.

– Hvor gammel er du?

– Tjueåtte.

Hun pleide å trekke fra fem år. Hun skjønte at det var sånn de ville ha det. Nå sa hun sannheten. Var det et ubevisst forsøk på å få ham til å ombestemme seg? Til å skape en skuffelse som fikk ham til å stanse bilen og be henne forsvinne ut? Var det livet selv som forsøkte å gjøre motstand? Det siste hun hadde igjen av overlevelsesinstinkt? Så hun et irritert glimt, en rykning i øyekroken hans? Nei, hvis han var skuffet, viste han det ikke.

Han tok blikket fra veien og så på henne så lenge at hun lurte på om han kom til å kjøre i grøfta. Han betraktet henne som om han allerede kjente henne, og hun forsto at han i en viss forstand gjorde det. Hun hadde fantasert om dette i lange tider, hva han kom til å gjøre med henne. Lenge før hun satte seg i bilen hans.

Mange syntes at smygjakt var en lite effektiv måte å jakte på. Noe for spesielt interesserte som ikke brydde seg om de kom hjem med et bytte eller ei. Men for andre var det den optimale formen for jakt, ettersom alt var avhengig av deg, dine kunnskaper og din evne til å spore viltet og liste deg lydløst gjennom skogen. Selv hørte han til disse entusiastene. Det var ikke vanskelig å jakte hvis man bare satt i et tårn og ventet til viltet ble drevet fram til riktig skuddhold. Og hvor morsomt var det? Hvis man bare kunne håndtere et våpen, dreide den typen jakt seg bare om flaks og uflaks.

Han hadde gitt seg ut på rådyrjakt med Berettaen ladet med haglpatroner. Han regnet med en hare og håpet på et rådyr. Han hadde ikke et eget terreng å jakte i, men hadde en avtale med bonden som eide skogen, om at han skulle stikke bortom med en stek eller en bog hvis han felte et rådyr. Harene fikk han lov å beholde.

Det var rått og fuktig vær, men god sikt denne dagen. Han hadde følt seg sikker på et godt resultat da han gikk ut, men nå begynte han å tvile på at det kom til å bli noe. Han hadde vært ute i to timer, gått i en oval halvsirkel gjennom skogen, stått på vakt ved et hogstfelt og et par lysninger til han begynte å fryse. Bortsett fra en rev som var for langt borte til å skytes på, hadde han ikke sett et levende vesen. Dessuten skjøt han ikke rever. Det var alltid noen som tok sjansen på å skyte en rev. De mente at de tok for mye småvilt og var en trussel mot høns og lam på gårdene. Men han så ikke vitsen med det.

Føttene var varme i de godt isolerte støvlene, men hendene ble fort kalde i den fuktige lufta. Han hadde vurdert å skaffe seg et par hansker med batteridrevne varmetråder. Litt for jålete etter hans smak, men akkurat nå angret han på at han ikke hadde slått til da han surfet rundt etter jaktklør sist.

Det knakk i en kvist med et svakt, men tydelig knepp. Han stanset, løftet æret til brysthøyde og løsnet sikringen. Forberedt på å skyte så fort han fikk øye på dyret. Han skimtet noe mellom bjørketrærne litt til høyre. Etter høyden å dømme måtte det være et rådyr. Han la fingeren forsiktig på avtrekkeren og ventet.

Avstanden var lang, men dyret kunne være på vei mot ham. I beste fall ville det gå forbi på høyre side og vende siden mot ham. Da kunne han ikke bomme.

En ny bevegelse, han skimtet en skygge mellom trærne. Så ble flere kvister knekt, det raslet i blåbærlyng. Det lød altfor tydelig. Han senket geværet og ventet uten å røre seg. Det var stille en lang stund, så hørte han en metallisk lyd og en motor som startet.

Han slapp pusten og brakk geværet; han følte seg flau fordi han hadde stått klar til å skyte mot noe som etter alt å dømme var et menneske. Det var noe spesielt med den durende motoren, som om han hadde hørt lyden før. Kanskje det bare minnet ham om noe annet. Det var som når man hoppet i sjøen fra ei brygge: Akkurat idet man forsvant under overflaten, fikk følelsen og lukten en til å bli tolv år igjen et kort øyeblikk. Slik var det med den motorduren også. Noe stakk i ham, og han ble liksom forflyttet til et annet sted. Men han visste ikke hvor.

Han tok noen steg framover, stanset og speidet i den retningen der lyden ble fjernere. Noe kom til syne langt borte mellom trærne, men det var bare en farge som feide forbi og knapt nok det. Noe mørkt. Mer kunne han ikke se. Bilen brummet av gårde, og så ble det stille igjen.

Han fortsatte framover med brukket gevær. Kunne det ha vært en annen smygjeger på vei hjem? Han visste at det var noen flere som jaktet i samme område. Men det var en regel at de alltid informerte bonden før de la i vei, så de ikke skulle overraske hverandre ute i skogen. Kanskje det var en eller annen som var ute og plukket sopp?

Da han nærmet seg veien, fikk han øye på veska. Den var hvit med svarte håndtak, en ganske stor sportsbag. Den sto på noen steiner, en liten varde, godt synlig. Han koblet den fort sammen med bilen som nettopp hadde kjørt av gårde. Det var kanskje ikke selvsagt, men mannen eller kvinnen han hadde skimtet mellom trærne, måtte også ha sett veska. Burde ikke han eller hun ha blitt nysgjerrig? Den var så iøynefallende plassert, som om den var blitt satt der nettopp for å oppdages. Han kunne ikke trekke noen annen slutning enn at det var personen i bilen som hadde satt den fra seg der.

Han tok ut patronene, stappet dem i lomma og gikk bort til veska. Det sto Björn Borg med små bokstaver mellom håndtakene. Han la forsiktig fra seg geværet og løftet prøvende på veska. Den var tung, noe presset mot det hvite stoffet. Han satte den ned. Alle slags fantasier raste gjennom hodet hans. Kanskje det var narkopenger som var etterlatt til noen som skulle dukke opp når som helst. Et par millioner kanskje. Eller narkotika. Kokain i teipede plastpakker. Hva skulle han gjøre om det kom noen? Kanskje det var heldig at han hadde geværet. Skulle han lade det igjen?

Han så seg om, bortover veien. Hvis det dukket opp en bil, ville han ha god tid til å både stikke av og lade geværet før de var kommet bort til veska. Det var lite sannsynlig at de ville komme trampende gjennom skogen.

Han bøyde seg fram og åpnet glidelåsen. Stakk inn tomlene og gjorde åpningen større. Stanken fikk ham til å slippe taket og rygge tilbake.

Dagen før hadde sola vandret uforstyrret over en klar, blå oktoberhimmel. Men på tirsdag morgen hang skyene blygrå over hustakene i Stockholm. Det regnet ikke, men lufta var så fuktig at den var til å ta på.

Fredrik Broman sto i heisen på vei opp til kontoret sitt i politihuset. Han hadde ennå ikke kommet over den avlyste søndagsmiddagen. Visste ikke om han var mest skuffet eller forbannet, men han var definitivt begge deler. Jocke, sønnen hans, skulle ha kommet til middag sammen med Klara og den to år gamle datteren deres, Hanna. Men de hadde avlyst i siste sekund. Det skjedde tre av fire ganger når han inviterte dem. Denne gangen var det Hanna som var blitt syk og plutselig hadde kastet opp. Han visste selvfølgelig godt hvordan det kunne være med småbarn, men Hanna hadde en merkelig tendens til å bli syk rundt klokka halv fem på dager når familien var invitert på middag klokka fem.

Fredrik hadde lurt på om Jocke rett og slett ikke ønsket å treffe ham, eller om han bare var lat – kanskje litt bakfull etter lørdagen. Å dra av sted med en toåring er jo et tiltak, selv om man har en stor elbil som frakter en fra dør til dør, og økonomi til å ta taxi i begge retninger uten at det merkes på budsjettet. Eller var det Klara som ikke ville? Hun virket alltid glad for å se ham og viste seg alltid fra sin mest familiekjære side. Men det betydde ikke nødvendigvis at han sto høyt opp på prioriteringslista hennes.

Han hadde sittet alene hjemme i Kaplandsbacken i forgårs kveld med en overambisiøs fransk andegryte, en sitronterte og et par flasker rødt fra Minervois. Simon hadde allerede takket nei for en stund siden, for han var bortreist helt til onsdag, så det var ikke noe alternativ. Hvilke andre kunne han ringe som kunne komme settende på et par timers varsel? Det endte med at han likeglad gnagde i seg et konfitert andelår og la resten i fryseren. Vinen lot han stå uåpnet. Han tok med seg en bit sitronkake til tv-en og spiste den mens han så på nyhetene. Han syntes paien hadde en bitter bismak, som han mistenkte kom innenfra ham selv. Jo, nå som han satt og ruget på det, var han nok mer skuffet enn forbannet.

Heisen stanset, og dørene gled opp. Han hadde kommet halvveis bort til skrivebordet sitt da mobilen vibrerte i baklomma. Det var et internnummer.

– Fredrik.

– Hei, Fred, Bogge her.

Fredrik nikket til noen kolleger som var tidlig på plass, på veien til skrivebordet med mobilen mot øret.

– De trenger litt hjelp i Visby, sa Bogdan Butovic, hans nærmeste sjef i krimavdelingen.

Fredrik stanset med hånden på stolryggen.

– Drap?

– Etter alt å dømme.

– Det er ikke sikkert, mener du?

– Nei, men det er bare rent formelt. Hvis jeg tar det fra begynnelsen …

Fredrik svingte stolen rundt og sank ned på den med ryggen til skrivebordet. Han hadde vært tilbake på Gotland så godt som hvert år på ferie og for å hilse på gamle kolleger. Det hadde vært helt ok, men å dra tilbake dit for å jobbe, det var noe helt annet. Det føltes som å skru klokka tilbake.

– For fem uker siden forsvant en ung kvinne, Emma Alvin. Tjueto år gammel, hjemmehørende i Visby. Det vil si, foreldrene meldte henne savnet, men det var ingen grunn til å mistenke noe lovbrudd eller en ulykke, ingen psykiske problemer, ingen familiekonflikter eller bråk med kjæresten.

– Så ingen innledende drapsetterforskning?

– Nei. Kjæresten snakket med henne i telefonen ved nitiden om kvelden mandag den nittende september. Mobilen hennes sluttet å virke ved totiden samme natt.  Hun bor alene og hadde en viktig eksamen noen dager senere. Onsdag morgen ringte han til foreldrene hennes, som kontaktet politiet i Visby.

Man pleier å si at de første tjuefire timene i en drapsetterforskning er de viktigste. Her hadde det gått fem uker før man overhodet skjønte at det var begått en forbrytelse. Det første døgnet var det ikke engang noen som savnet henne. En dårlig start.

– Det ble gjort en del undersøkelser. Man utelukket at hun var hos slektninger, venner eller hadde havnet på sykehus etter en ulykke. Kjæresten ble rutinemessig sjekket, ingen tidligere voldsepisoder, ingen aktuell konflikt. Mobilen hans ble registrert i samme område som Emma Alvins den aktuelle natten. Men det er ingen nøyaktig posisjon på noen av mobilene. For få master. Og de bor jo i det samme registrerte området begge to, men i hver sin leilighet. Han har alibi for timene fra halv ti til ett, etter det var han hjemme alene. Det var ikke mye mer kollegene våre kunne gjøre. Men familien har henvendt seg til Missing People og media. Det har ikke gått allmennheten hus forbi at familien savner henne. Det er gjort flere søk. Man har oppfordret huseiere i Visby til å sjekke kjellere og loft. Uten resultat.

Fredrik så ut mot den halvmørke bakgården, men så noe helt annet: trekkfulle hytter mellom bølgende åkere og tynt befolkede skogkanter. Unge mennesker uten forankring i det de kom fra, og ingen anelse om hvor de var på vei.

– Etter et par uker ebbet ettersøkningen ut, fortsatte Bogdan. – Slekt og venner har organisert nye søk i helgene. Også det uten resultat.

– Men …, sa Fredrik, som begynte å lure på når det skulle bli en drapsetterforskning av dette.

– Men i går ble deler av en kvinne funnet i et skogsområde like vest for et sted som heter …

Det ble stille en stund mens Bogdan sjekket stedsnavnet.

– Kräklingbo.

Det var omtrent midt på øya, nærmere østkysten.

– Så hun var altså partert?

– Ja. Kroppsdelene lå i ei hvit veske, en bag av et eller annet slag. To armer, ikke noe mer.

Som deler i ei veske. En ussel måte å avslutte livet på. Fredrik fikk et ubehagelig bilde i hodet.

– Som du skjønner, venter de på DNA. Men det finnes ingen andre unge kvinner som er meldt savnet på øya. Rettsmedisineren er sikker på at det er armene til en ung kvinne, og graden av forråtnelse stemmer med tiden hun forsvant.

– Han har et langt forsprang.

– Han?

– Ja visst. Et parteringsdrap? Det pleier å være en han. Ikke sant?

– Jo, det har du nok rett i.

– Og hun, hva het hun … Emma …

– Alvin.

– Knark, festing, sjalu ekskjærester?

– Ikke slik jeg forstår det. Hun virker veldig skikkelig, best i klassen, går på Friskis & Svettis og spiller piano på fritiden.

– Piano?

– Ja.

Fredrik svingte stolen rundt og trakk til seg den notisblokka som han hadde hentet på lageret dagen før.

– Hva vil du jeg skal gjøre?

– Dra ned til Visby med en gang. Bruk en uke til å begynne med, så får vi se etter hvert.

– Hvorfor meg?

– Det er vel åpenbart.

– Fordi jeg er en genial etterforsker som kommer til å oppnå resultater?

– Det også selvfølgelig, sa Bogdan tørt.

– Er det bare jeg som drar?

– Nei, du får med deg Yassi.

– Yassi?

– Yasmin van Dijk.

– Den nye jenta?

Fredrik hadde så vidt truffet henne. Yasmin hadde vært hos dem i noen uker, men de hadde ikke jobbet sammen. Hun kom visst fra Göteborg.

– Hun er relativt erfaren til tross for alderen. Og dyktig. En glitrende smaragd, hvis man skal tro Anders’ lovord om henne.

– Og etterforskningen av skytingen ved Thorildsplan? spurte Fredrik.

– Du er ikke alene om den saken. Det ordner seg.

– Gjør det det?

– Du skjønner hva jeg mener.

Det ordnet seg sjelden. Det var åtte dager siden en tjueen år gammel mann ble drept utenfor Thorildplans T-banestasjon, skutt med tre ni-millimeters kuler med myk spiss. Samme type ammunisjon som de selv brukte. Etterforskningen lot til å stå i stampe.

– Jeg sender over en lenke til materialet så dere kan lese dere opp på ferja.

– Er det ikke bedre å fly? Raskere, mener jeg.

– Dere tar en bil herfra. Det er jo som sagt fem uker siden hun forsvant.

Fredrik reiste seg og begynte å samle sammen det han trengte å ta med seg. Det var egentlig bare notisblokka og pc-en, som han ikke hadde rukket å logge seg på. Tjenestevåpenet måtte han hente i våpenskapet.

– Noe annet jeg trenger å vite?

– Nei. Eller jo …, sa Bogdan nølende med sin rustne stemme. – Det er verd å merke seg at veska med armene … den var ikke der da folkene fra Missing People gikk manngard i samme område to dager tidligere.

Fredrik kjente at noe sank ned mot mellomgulvet som en tung klump.

– Så på en måte er det en forbrytelse som fremdeles pågår?

– Ja, det kan se sånn ut.

Han fikk et bilde av en skygge som beveget seg mellom trærne i en skog. En mann uten ansikt. Han ristet av seg bildet.

– Hvorfor gikk de manngard i Kräklingbo? spurte han. – Bodde hun ikke i Visby?

– Hun vokste opp i nærheten der. Foreldrene bor der fortsatt. Hun pleide å lufte familiens hund i nærheten av der veska ble funnet. De tenkte vel at det var verd et forsøk. Kanskje hun hadde gått ut en tur for å tenke eller noe verre. Ikke det at det fantes noe tegn til noe i den retningen.

– Jeg skjønner.

Fredrik avsluttet samtalen. Han kunne tenkt seg en bedre start på dagen enn å få et gotlandsk parteringsdrap i fanget.

Yassi sto allerede og ventet nede i garasjen med en liten skulderbag, da han kom ned med nøkkelen. Sivile biler i svart og grått sto på rekke og rad sammen med noen gamle rusthauger som ble brukt til spaning. På avstand så Yassi ut som om hun knapt hadde fylt tjue. Hun hadde ei mørkeblå ull-lue trukket ned over ørene, ei mellomgrønn pilotjakke med et merke av et eller annet slag på ermet, trange, svarte jeans og et par Blundstone-støvletter på føttene. Hun så ikke ut som en politibetjent, snarere som en røff kickers-rype, hvis det fantes noen sånne lenger. Det var de som sparket ned folk på Mariatorget på midten av åttitallet.

Fredriks referanser var pinlig alderdommelige.

Da han kom nærmere, gjettet han at den korrekte alderen var et sted rundt tretti. Øyenbrynene var to svarte, tykke streker over de brune øynene. De så påmalte ut, de egentlige brynene var nappet bort. Øyelokkene var svarte, men bortsett fra det hadde hun ingen sminke. Huden var høstblek med noen små fregner på det ene kinnet. Eller kanskje det var små fødselsmerker. Leppene var naturlig rødbrune. Det var noe aparte ved utseendet hennes, men hun så bra ut. På den andre siden syntes han etter hvert at nesten alle under trettifem så veldig bra ut, både kvinner og menn.

Det han hadde trodd var et par Blundstone-støvletter, så han nå var et par R.M. Williams. En feiltakelse på rundt fire tusen kroner.

Yassi gjorde tegn til at han skulle gå til førersiden på den Volvo kombien de hadde fått tildelt, og sa at han gjerne kunne kjøre. Han protesterte ikke. Kanskje hun tenkte at det var en fin måte å holde en middelaldrende mann i godt humør på, at han fikk kjøre bil. Selv var han fullstendig likeglad.

Hun la veska i baksetet og satte seg i passasjersetet.

– Du var rask, sa han. – Jeg må hjem og hente noen saker, men det er like i nærheten.

– Jeg har alltid to ferdigpakkede vesker i skapet, sa hun. – En for kaldt vær, en for varmt.

Han stirret vantro på henne.

– Det var en spøk. Jeg hadde ikke rukket å gå hjemmefra da Bogdan ringte.

Han smilte til henne, men kunne ikke få seg til å le. Og så fordømt morsomt var det jo ikke.

Hvis han husket rett, hadde hun jobbet i Göteborg tidligere. Men det var i alle fall ikke der hun hadde vokst opp. Hun snakket avslepent, men tydelig skånsk.

Fredrik løp opp og pakket mens Yassi ventet i bilen. Nå hadde han i et år bodd i en toroms leilighet med utsikt over Kungsholms kirke og kirkegården som strakte seg ned mot Hantverkargatan. Det var fem minutter å gå til jobben. Han kunne fortsatt ikke bestemme seg for om det var praktisk eller patetisk. Leiligheten var stor til å være en toroms, og han hadde ingen problemer med å få plass til begge sønnene med kjærester når han en gang imellom klarte å samle dem til middag. Fem personer rundt bordet, seks med Hanna. Han trengte ikke noe mer.

Fredrik slengte toalettsaker, undertøy og skift for en uke ned i en uformelig, rød sportsbag. Den fikk duge hvis de skulle rekke halv tolv-båten, for han ville ikke bruke tid på å hente ned ei reiseveske fra loftet. Bogdan hadde ringt ferjeselskapet og varslet om at to politifolk kunne dukke opp i siste øyeblikk.

På vei ned trappen med bagen i hånden kunne han ikke la være å lure på om det bare var lokalkunnskapene som gjorde ham fortjent til dette oppdraget. Uff, glem det. Skyv tanken vekk. Han hadde gått i terapi. Kognitiv adferdsterapi. Det gjaldt å rense hodet. Unngå dumme, meningsløse tanker.

De forlot det støyende bildekket og stampet seg opp de lange trappene til dekk sju. Der hadde de plasser i den fremre salongen. De satte seg i de blågrå, kaffeflekkete hvilestolene, slo opp pc-ene og begynte å lese. Mens ferja stevnet ut mellom oljelagre og skjærgårdsidyller, pløyde de seg gjennom de siste dagers innledende etterforskningsmateriale og de tidligere politirapportene.

Vibrasjonene i ferja vakte fortiden til live hos ham. Han hadde sittet der med to barn og en noe motvillig kone på vei over Østersjøen for å begynne et nytt liv på Gotland. Nå var begge barna voksne og trengte ikke pappa lenger. Ninni var død. Det var lenge siden, men likevel ikke så lenge siden – og livet var helt forandret. Hvordan så framtiden ut? Eller lå alt bak ham nå?

Han kikket ned på skjermen i fanget mens han prøvde å konsentrere seg om oppgaven. Emma Alvin kikket tilbake på ham fra et tre år gammelt passfoto, og fra et fargebilde som så ut til å være tatt i et familieselskap, kanskje en fødselsdag. Hun så rett inn i kameraet med selvsikre, klare, blå øyne. Det skulderlange håret var rødblondt og holdt på plass med en hårspenne på den ene siden så det ikke skulle falle ned i øynene. I høyre kant av bildet var det et øre og platinablondt hår.

Han skrollet nedover i dokumentet. Emma Alvin hadde en leilighet i Humlegårdsvägen 29. Teknikerne hadde tatt et bilde av huset i forbindelse med den nye åstedsgranskingen. Det var et gråbeige bolighus i tre etasjer i Länna i Visby.

Bortsett fra en oversikt over Emma Alvins bakgrunn og de siste dagene før hun forsvant, var det ikke mye å gå på. Det var ikke mulig å fastslå et tidspunkt, ikke engang en bestemt dag for forsvinningen. Det var en glipe på tjueto timer mellom klokka ni mandag kveld, da hun snakket med kjæresten, Andreas Kellner, i telefonen, og da han begynte å lure på hvorfor hun ikke svarte da han ringte ved sjutiden kvelden etter.

Yassi kikket opp fra skjermen. Hun satt med lua og den grønne pilotjakka på. Det var kaldt om bord, og det trakk fra døra i nedgangen for besetningen.

– Det er et spørsmål jeg savner, sa hun. – Fantes det noen annen foruten denne kjæresten, Andreas Kellner? En eks som det ikke var helt slutt med, en annen hun hadde truffet?

– Det er et spørsmål.

– Det er stilt én gang i rapporten, men ikke fulgt opp. Var hun på Tinder? Var kontoen aktiv, var hun inne på andre datingsider eller søkte kontakter på sosiale medier?

– Jeg går ut fra at pc-en hennes er sjekket. Men mobilen er jo borte. Sammen med henne.

– Men teleoperatøren har samtalelister og adresser. Det går an å få fram aktiviteten hennes, kanskje ikke i detalj, men i alle fall hvilke sider hun har besøkt.

– De har sikkert bedt om alle opplysninger, men har ikke rukket å føre dem inn ennå. Kanskje de ikke har fått dem ennå. Det ble jo satt i gang drapsetterforskning først i går.

Yassi så på ham og trakk stille pusten dypt. Fredrik skjønte at hun syntes han forsvarte sine gamle kolleger på ganske løst grunnlag.

– Ok, sa han, mest fordi han ikke ville skape dårlig stemning. – Så det kan være kjæresten eller en sjalu eks eller en sjalu parallell kjæreste?

– Ja. Og ettersom vi har dette tomrommet på nesten et døgn, er det vanskelig å hevde at kjæresten har alibi.

Fredrik sukket, kanskje litt for hørbart.

– Jeg kan ikke dy meg, sa hun. – Men jeg synes rapporten virker vag på det punktet.

– Ja, kanskje det. Men vi skal ikke komme brasende inn og begynne å kritisere rapporten.

Yassi sendte ham et oppgitt blikk.

– Selvfølgelig ikke. Jeg kan oppføre meg.

– Bra.

– Uansett trenger vi å snevre inn tidspunktet for når hun forsvant.

– Kjæresten hevder at hun var dårlig til å lade mobilen sin. Så den kan like godt ha blitt utladet som den er blitt slått av eller ødelagt.

Den store ferja, som bare hadde en fjerdedel av sin passasjerkapasitet, justerte kursen og slo ned i en bølgedal med et hardt smell. Skumsprøyten fra baugen traff de klirrende vinduene ut mot fordekket og fikk Yassi til å stirre forover.

– Det hadde kanskje vært bedre å sitte akterut, sa hun.

– Blir du sjøsyk?

– Nei, jeg synes bare det er ubehagelig.

Hun ble stille og sveipet med blikket utover det urolige havet, grått og skummende.

– Jeg hadde en onkel som var med på Estonia.

– Han kom ikke tilbake?

Hun ristet på hodet; ansiktet var helt uttrykksløst og røpet ikke hva hun følte.

– Du kan ikke ha vært gammel da Estonia gikk ned?

– Nei, jeg hadde vel ikke husket det i det hele tatt hvis det ikke hadde blitt sånn oppstandelse. Men det var jo noe som pågikk måned etter måned – ja, i årevis. Det er nesten som om det er mitt første minne. Da jeg ble eldre, kunne jeg ikke la være å fantasere om hvordan det er å drukne.

Døra gikk lydløst opp, og han kom inn med den blå medisinkoppen i et forsiktig grep mellom tommelen og pekefingeren. Hun kravlet seg opp fra madrassen og ventet som en hund på sin eier.

Hun tenkte overhodet ikke på å flykte. Det var bare én ting som var viktig, å få i seg innholdet i den lille koppen. Hun var blitt dårlig allerede etter den første natten. Og han hadde fort skjønt hva det dreide seg om. Hun hadde kastet opp i bøtta med urin og avføring, og han hadde sagt at han hadde noe som kunne hjelpe. Hun visste ikke hva det var han ga henne. Først hadde hun trodd det var metadon, men det burde hatt større virkning. Det hun fikk, lindret det verste, men hun følte seg fremdeles elendig.

Hun svelget ned tablettene med vannet i plastflasken som han hadde gitt henne, og sank ned på madrassen igjen. Han satte seg på huk og strøk fingrene over den nakne armen hennes.

– Jeg skal passe på deg.

Han hadde ligget med henne, men det var før alt det andre. Det var avtalen. Sexkjøp. Han hadde betalt henne for det. Tolv hundre kroner, hva nå det spilte for rolle når hun befant seg her. Pengene hadde han vel tatt tilbake allerede.

Når ble det noe annet? Da han la hånden rundt halsen hennes? Hun trodde det var da det skulle skje. Men han klemte aldri til, trykket bare lett med pekefingeren og tommelen, som en markering. Nei, det var tidligere. Det ble noe annet allerede da han tok av henne klærne. Det var noe med måten han rørte ved henne på, måten han så på henne på. Som om hun var fullt og helt hans, som om de tolv hundre kronene hadde rukket til hvert eneste gram av kroppen hennes. Helt inn til hjertet og selve livsgnisten. Eller hadde ikke pengene noe med saken å gjøre? Var det da hun nølende satte seg i bilen til tross for den sterke lukten av død? Var alt bestemt i det øyeblikket? Underskrevet og forseglet?

– Ikke vær redd. Jeg skal passe på deg.

Ordene rant nedover henne med den hese og fuktige pusten. Den la seg som en tåke over den nakne kroppen hennes. Huden strammet seg og reiste seg i små knopper. Hva het det … gåsehud. Men det var ikke av vellyst.

Han reiste seg og lot henne ligge alene igjen i rommet.

De hadde kjørt rundt lenge, minst en time. Da han stanset, var det bekmørkt ute. Og kaldt. Han hadde tatt henne ut av bilen og lagt et teppe på en liten lysning i skogen. Bedt henne kle av seg – nei, det holder med buksene – og ligget med henne der på teppet. Da de satte seg i bilen igjen, frøs hun så hun skalv. Han skrudde opp varmen, men sa ikke noe om å kjøre henne tilbake. Han sa ikke noe annet heller. Rakte henne en åpnet flaske Coca-Cola Zero, og det var det siste hun husket før hun våknet opp uten klær her i kjellerrommet.

Gulvet var av betong, grov murpuss på veggene. Det var ikke noe vindu der, bare to små ventiler oppunder taket. Den første dagen hadde hun stått og ropt under en av dem. Hun ante ikke om noen hørte henne, det kom i alle fall ikke noe svar. Senere hadde han kommet med den blå koppen, og hun hadde ikke gjort flere forsøk på å få kontakt med omverdenen.

En svak lyspære i taket, madrassen på gulvet, bøtta og flasken med vann. Det var alt som fantes i rommet med fire murvegger. Det var rent og varmt, ikke skittent og fuktig som man kunne ha forventet. Så varmt at hun ikke frøs, selv om hun lå naken på madrassen.

Det var sånn han ville ha henne. Tilgjengelig og ubeskyttet. Han hadde ikke ligget med henne flere ganger, ikke etter den gangen i skogen som han hadde betalt for. Han hadde nesten ikke rørt henne, bortsett fra når han strøk fingrene forsiktig nedover armen hennes. Men han ville ha fullstendig kontroll over henne, hun skulle være åpen for hans fantasier og blikk. De brant mot henne så snart han kom inn i rommet. Et svart, farlig, dødelig blikk. Fantasiene kunne hun føle rett gjennom døra.

Hadde hun visst dette, ville hun kanskje ikke ha satt seg inn i bilen. Hun hadde trodd det ville gå fort. Nå skjønte hun at hun hadde tatt feil. Det ville drøye lenge, ta lang tid. Det var helt sykt at hun ikke kastet seg mot den låste døra, klorte seg til blods på murveggene og brølte opp mot ventilene. Men så lenge han kom med den lille, blå koppen, lå hun stille. Hun ville ikke gjøre motstand, ikke prøve å rømme. Han visste det, og hun visste det.

Var det hit hun hadde vært på vei bestandig? Var dette rommet og mannen i bilen med de blekblå øynene hennes livs mål? Slutten for henne? Det hadde føltes så logisk å stige inn gjennom den åpne bildøra og la seg gli ned på setet, til tross for at hun visste hvor det steget skulle føre henne. Ble alt dette bestemt allerede da Åsa første gang satte nålen i armen hennes?

Klokka var ti om ettermiddagen da MS Gotland åpnet baugportene mot kaia i Visby. Fem minutter senere var de i land med bilen. Skumsprøyten føk rundt de røde granittblokkene som holdt havets krefter borte fra havnebassenget.

Fredrik ga gass opp bakken fra ferjekaia. Flaggene på bensinstasjonen sto rett ut fra flaggstengene og pekte mot nordøst. Yassi så ut mot Högklint, klippen som reiste seg bratt opp av det grå havet.

– Det er vakkert, sa hun.

– Hvis vi kjører direkte til Kräklingbo, rekker vi å se funnstedet før det blir mørkt, sa Fredrik.

– Burde vi ikke kjøre til stasjonen først? spurte hun forundret.

– Jeg har allerede sendt beskjed til Gustav.

– Gustav?

– Wallin.

– Men er det ikke …

– Alice Forsberg? Nei, hun er kriminalsjef. Gustav er etterforskningsleder.

Yassi sa ingenting, bare trommet litt nervøst med fingrene mot kneet.

– Jeg burde ha spurt deg, sa han. – Jeg kan kjøre bortom politihuset og slippe deg av der.

– Nei, hvorfor det? You’re the boss.

– Så formelle behøver vi ikke å være. Vil du bli sluppet av eller ikke?

– Nei, jeg blir med.

Hun ble taus igjen og så ut mot klippen. Han hadde en sterk fornemmelse av at det ikke var på grunn av det dramatiske landskapet.

– Sannsynligvis blir vi stengt inne i et grupperom i flere dager, og da vil jeg ha sett dette først, sa han. – Fotografier og rapporter kan aldri erstatte et besøk på stedet. Man kan oppdage ting som …

– Jeg skjønner, du trenger ikke å forklare deg.

– Nei, men jeg gjør det likevel.

Hun hadde nettopp fortalt om sitt Estonia-traume og frykten for å drukne. Nå satt hun og furtet fordi han ikke hadde informert henne tidligere. Det var kanskje dumt av ham. Men som hun selv hadde påpekt: Han var sjefen i den lille gruppen deres.

Han valgte å tolke det positivt. At dette var ei jente med ambisjoner og likevel ingen spyttslikker. Og det var jo aldri feil.

De kjørt rett fram i rundkjøringen med det trappelignende kunstverket som alle besøk på Gotland later til å gå ut fra.

– Det er en drøy halvtime dit, sa han.

Hun svarte ikke, bøyde seg bare fram og fisket opp pc-en fra veska hun hadde mellom føttene. Hun åpnet den og lette fram noe på skjermen. Han kunne ikke se hva. Antagelig etterforskningsrapporten.

– Så vi er tilbake i Visby før fem, halv fem kanskje.

Tullprat.

Hun satt stille og leste i noen minutter, så kikket hun opp fra skjermen.

– Er det sant at du ble dyttet utfor en klippe her et sted?

Fredrik holdt tilbake et oppgitt sukk. Det virket som om hun hadde tenkt på helt andre ting enn det som lå rett for nesen på henne.

– Ikke helt, sa han. – Men noe i den retningen.

Han merket det nysgjerrige blikket hennes. Lysten til å gå inn på det var ikke stor, men han skjønte at det kunne være bra å åpne seg litt. Jobbe med det kollegiale forholdet.

– Vi hadde tatt en mann mistenkt for drap ikke så langt fra der vi er på vei. Han hadde slått i hjel moren sin og en person med en gressklipperkniv.

– Det foregår visst mye her på øya.

– Moren hadde drept sin voldelige ektemann. Det var nok det som var motivet for sønnen. Så ja, det skjer en del her ute.

– Høres ut som et gresk skjebnedrama.

Han lo tørt.

– Ja, faktisk.

– Men hva skjedde der ute?

– Jeg var lenket fast til ham da han bestemte seg for å kaste seg utfor en klippe. Vi falt begge to. Han havnet nederst. Omkom umiddelbart. Han ble min støtdemper, kan man si. Det reddet livet mitt, men jeg slo hodet i skallen hans og fikk en hodeskade. Det gikk bra, jeg ble helt restituert, men jeg var sykemeldt i et halvt år.

Et år hvis man regnet med halvåret som halvtids sykemeldt. To år hvis man regnet med året med skrivebordsjobb. Men det sa han ikke.

– Oi, sa hun. – Husker du ulykken? Jeg mener selve fallet?

– Nei.

Hun gikk rett på sak, drevet av nysgjerrighet. Det var noe avvæpnende i det.

– Jeg husker vi sto oppe på klippen, jeg husker han trakk i håndjernet som lenket oss sammen, men ikke noe etter det.

– Ingenting?

– Ikke før jeg våknet opp på sykehuset flere dager senere. De holdt meg i kunstig koma etter operasjonen.

Hun nikket ved siden av ham.

– Var denne versjonen annerledes enn den du fikk høre i krimavdelingen?

Yassi lo litt brydd.

Han var forbauset. Yassi hadde ikke vært hos dem mer enn et par uker og hadde allerede fått høre om det.

– I hvilken sammenheng hørte du om dette? Om Broman virker litt treg eller forvirret, kommer det av at …

Hun lo igjen.

– Går du rundt og tenker sånn?

– Nei, tvert imot. Jeg hadde aldri trodd at det var sånn jeg ble presentert av kollegene.

Fredrik fant veien de skulle svinge inn på. Gustav hadde sendt koordinatene. To dype hjulspor med gress i midten førte inn mellom trærne. Skylaget var tynnere her enn på den vestre siden av øya, men inne i skogen var det likevel litt mørkt.

Emma Alvin hadde vokst opp her. Huset til foreldrene lå bare en knapp kilometer fra funnstedet. De hadde kjøpt leiligheten til henne i Visby da hun begynte på gymnaset, og i likhet med mange andre ungdommer på den gotlandske landsbygda hadde hun halvveis flyttet hjemmefra alt som sekstenåring. Hun var blitt boende i Visby, hadde begynt å studere på høyskolen. Etter noen enkeltkurs hadde hun valgt økonomistudiet, hvor også kjæresten gikk.

De stanset foran sperrebåndet og gikk ut av bilen. Yassi tok med lommelykten, slo den på og sveipet over bakken med den.

– Det må være der borte, sa Fredrik.

Hun rettet lysstrålen i den retningen han pekte.

– Ja.

Det så ut som en liten steinrøys, et titall steiner bygd opp som en liten varde. Den hvite bagen med kroppsdelene var selvfølgelig blitt tatt med til Visby, kanskje allerede videresendt til rettsmedisinsk undersøkelse i Solna. Men det var her den hadde stått, på toppen av steinene. Bakken rundt var dekket av vissent løv, kvister og grånende lyngvekster. Det hadde vært vanskelig å få gode avtrykk fra det underlaget.

Fredrik stanset et stykke fra steinhaugen, mens Yassi fortsatte bort til den. Han sto på veien og så seg rundt. Man kunne ikke si at gjerningsmannen bare hadde dumpet veska med armene der. Han hadde nærmest plassert den på utstilling, som om han ville at den skulle bli funnet til tross for det øde stedet.

– Jeg lurer på om han hadde planlagt det fra begynnelsen, sa han.

– Ja, sa Yassi uten å snu seg. – Og hvorfor akkurat nå? Eller er ikke det så viktig? Var det noe gjerningsmannen var misfornøyd med? For lite oppmerksomhet? For lite fokus på forsvinningen som en forbrytelse? Ville han gjøre det klart at det faktisk var et drap?

– Og hvorfor her? la Fredrik til. – Det er ikke akkurat det ideelle stedet hvis man vil være sikker på at veska blir funnet. Den synes ikke fra hovedveien, og likdelene kommer fort til å tiltrekke seg dyr som kan dra av sted med dem. I alle fall så fort det blir mørkt.

– Han kjenner til stedet, resonnerte Yassi. – Han vet at det går folk forbi her ofte nok til at veska blir funnet. Kanskje noen lufter hundene sine her. Gjerningsmannen kjenner henne. Godt nok til å kjenne vanene hennes. Han finnes i nærheten på en eller annen måte, eller har vært i nærheten.

– Mye mulig, sa Fredrik. – Og i så fall finner vi ham. Før eller senere.

Da gjaldt det bare å forstå at det var han.

Fredrik kom fram til steinene. En skogdue kurret i en tretopp. Han talte steinene. Det var elleve stykker. Det var ikke mye å se. Stedet var finkjemmet. Ifølge rapporten fra teknisk avdeling var det eneste de fant som var verd å notere, foruten selve veska, et dekkavtrykk på skogsveien og en liten del av et skoavtrykk. Om avtrykket stammet fra gjerningsmannen eller noen annen, var uvisst.

Mobilen til Fredrik ringte. «Gustav Wallin» lyste i hvite bokstaver på skjermen.

– Jeg lengter etter deg også, men vi får prøve å beherske oss, sa Fredrik uten å presentere seg. – Vi skulle akkurat til å kjøre herfra.

– Vi har funnet ei veske til, sa Gustav.

– Ei veske med …

– To bein.

Det var i høyeste grad en forbrytelse som fortsatt pågikk. Bortsett fra de skremmende implikasjonene kunne det faktisk være til deres fordel. Gjerningsmannen beveget seg der ute et eller annet sted og etterlot nye spor, tok sjanser. Han hadde ikke gjemt seg bort. Han var ikke ferdig ennå.

